Predkladacia správa 

	Vláda Slovenskej republiky sa vo svojom Programovom vyhlásení schválenom Národnou radou Slovenskej republiky dňa 2. decembra 1998 prihlásila k vykonávaniu modernej, dôveryhodnej a presvedčivej zahraničnej politiky, ktorej základným princípom bude presadzovanie záujmov štátu a občanov Slovenskej republiky, posilneniu ich bezpečnosti, zaisteniu prosperity a lepšej kvality života. Za prirodzené považuje zachovanie kontinuity priorít zahraničnej politiky od vzniku samostatnej Slovenskej republiky a   nadviazanie na všetko pozitívne, čo už bolo v tejto oblasti dosiahnuté.
Tomuto smerovaniu zahraničnej politiky plne zodpovedá pokračovanie zapájania Slovenskej republiky do humanitárnych a záchranných akcií, a to na mnohostrannom i dvojstrannom základe. V súlade s úlohami uvedenými v tomto vyhlásení ministerstvo vnútra uskutočňuje rokovania s medzinárodnými organizáciami a partnermi v blízkom zahraničí s cieľom vytvoriť potrebnú zmluvnú základňu na spoluprácu v oblasti riešenia problémov spätých s prevenciou a  prekonávaním dôsledkov mimoriadnych udalostí veľkého rozsahu.
Rozkazom ministra vnútra Slovenskej republiky o vydaní plánu hlavných úloh Ministerstva vnútra Slovenskej republiky na rok 2001  číslo 59/2000 z 11. decembra 2000 - bolo uložené úradu civilnej ochrany pokračovať na príprave zmluvnej spolupráce a poskytovaní vzájomnej pomoci pri mimoriadnych udalostiach s Chorvátskou republikou, ktorá patrí medzi záujmové štáty Slovenskej republiky.
	Uzatvorenie dohody iniciovala slovenská strana na základe predbežných rozhovorov so zodpovednými pracovníkmi Ministerstva vnútra Chorvátskej republiky počas politickej časti workshopu “Romania 2000” konaného v júni 2000 v Bukurešti. 
Dohoda bude ďalším krokom pri vytváraní zmluvného  systému riešenia otázok spätých s materiálnym, personálnym a organizačným zabezpečením záchranných, lokalizačných a likvidačných prác za účasti síl a prostriedkov civilnej ochrany  viacerých krajín v prípade vzniku mimoriadnej udalosti veľkého rozsahu.
	Uvedené aktivity sú rozvíjané v súlade s rezolúciami OSN, najmä s rezolúciou  Valného zhromaždenia OSN č. 46/182 zo dňa 19. decembra 1991 o posilnení koordinácie humanitárnej pomoci pri mimoriadnych udalostiach, ktorá sa stala bezprostredným podnetom na zapojenie Slovenskej republiky do týchto aktivít.
	Konkrétny význam navrhovanej dohody spočíva vo vysokej pravdepodobnosti vzniku mimoriadnych udalostí veľkého rozsahu, ktorých negatívne dôsledky možno minimalizovať len spoločným úsilím viacerých štátov.
	Frekvencia výskytu vzniku mimoriadnych udalostí má výlučne pravdepodobnostný charakter, ktorý znemožňuje exaktným spôsobom stanoviť rozsah nárokov na čerpanie finančných prostriedkov zo štátneho rozpočtu pri vykonávaní dohody.
	Vychádzajúc z vyššie uvedených skutočností, predpokladov pravdepodobnostného charakteru možného vzniku mimoriadnych udalostí by nebolo vhodným riešením vytvorenie novej účelovej položky štátneho rozpočtu, ktorá by viazala finančné prostriedky počas celého rozpočtového obdobia. Na prípadné vykonávanie tejto dohody sa javí ako vhodné organizovať finančné zabezpečenie z prostriedkov kapitoly štátneho rozpočtu nazvanej Všeobecná pokladničná správa - položka rezerva vlády. Na jednorazové vykonávania plnenia dohody formou poskytnutia pomoci pri mimoriadnej udalosti treba rátať s výdavkami od niekoľko stotisíc až do niekoľko miliónov Sk.
	Dohoda nemá environmentálny vplyv a ani vplyv na zamestnanosť.